CELEX: 32018R0707
Language: ro
Date: 2018-02-28 00:00:00
Title: Regulamentul delegat (UE) 2018/707 al Comisiei din 28 februarie 2018 de modificare a Regulamentului delegat (UE) nr. 639/2014 în ceea ce privește criteriile de eligibilitate pentru sprijin pentru cânepă în cadrul schemei de plată de bază și anumite cerințe referitoare la sprijinul cuplat facultativ

15.5.2018   
               
               
                  RO
               
               
                  Jurnalul Oficial al Uniunii Europene
               
               
                  L 119/1
               
            REGULAMENTUL DELEGAT (UE) 2018/707 AL COMISIEI
      din 28 februarie 2018
      de modificare a Regulamentului delegat (UE) nr. 639/2014 în ceea ce privește criteriile de eligibilitate pentru sprijin pentru cânepă în cadrul schemei de plată de bază și anumite cerințe referitoare la sprijinul cuplat facultativ
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (1), în special articolul 35 alineatul (3), articolul 52 alineatul (9) și articolul 67 alineatele (1) și (2),
      întrucât:
      
                  (1)
               
               
                  Articolul 9 alineatul (1) din Regulamentul delegat (UE) nr. 639/2014 al Comisiei (2) prevede ca semințele utilizate pentru producția de cânepă să fie certificate în conformitate cu Directiva 2002/57/CE a Consiliului (3). Cu toate acestea, Directiva 2008/62/CE a Comisiei (4) prevede o certificare alternativă a semințelor de cânepă în cazul soiurilor de conservare. Prin urmare, este oportun să se includă o trimitere la directiva respectivă în articolul 9 alineatul (1) din Regulamentul delegat (UE) nr. 639/2014.
               
            
                  (2)
               
               
                  În conformitate cu articolul 52 din Regulamentul (UE) nr. 1307/2013, statele membre pot acorda sprijin cuplat fermierilor, în condițiile prevăzute în titlul IV capitolul 1 din respectivul regulament și în Regulamentul delegat (UE) nr. 639/2014.
               
            
                  (3)
               
               
                  Articolul 52 din Regulamentul (UE) nr. 1307/2013 a fost modificat prin Regulamentul (UE) 2017/2393 al Parlamentului European și al Consiliului (5), pentru a oferi mai multă claritate cu privire la responsabilitățile statelor membre în ceea ce privește caracterul de limitare a producției al sprijinului cuplat facultativ. Prin urmare, este necesar să se alinieze terminologia utilizată în capitolul 5 secțiunea 1 și la articolul 67 din Regulamentul delegat (UE) nr. 639/2014, precum și în anexa I la respectivul regulament la noua formulare a articolului 52 din Regulamentul (UE) nr. 1307/2013. Pe baza experienței acumulate ca urmare a aplicării articolului 53 din Regulamentul (UE) nr. 1307/2013, este de asemenea oportun să se actualizeze conținutul informațiilor care trebuie transmise Comisiei de către statele membre în conformitate cu anexa I la Regulamentul delegat (UE) nr. 639/2014.
               
            
                  (4)
               
               
                  În conformitate cu articolul 52 alineatul (3) din Regulamentul (UE) nr. 1307/2013, sprijinul cuplat facultativ poate fi acordat numai în acele sectoare sau în acele regiuni în care anumite tipuri de agricultură sau anumite sectoare agricole sunt afectate de anumite dificultăți. În temeiul articolului 52 alineatul (3) din Regulamentul delegat (UE) nr. 639/2014, un tip de agricultură sau un sector agricol specific este considerat ca fiind afectat de dificultăți numai dacă există riscul abandonării sale sau al unei scăderi a producției. Ca o consecință a clarificării responsabilităților statelor membre în ceea ce privește caracterul de limitare a producției al sprijinului cuplat facultativ, o astfel de limitare nu este justificată. Prin urmare, se cuvine să se elimine articolul 52 alineatul (3) din Regulamentul delegat (UE) nr. 639/2014. De asemenea, se cuvine să se actualizeze interzicerea cumulării sprijinului prevăzută la articolul 54 alineatul (3) din regulamentul respectiv.
               
            
                  (5)
               
               
                  Prin urmare, Regulamentul delegat (UE) nr. 639/2014 ar trebui modificat în consecință.
               
            
                  (6)
               
               
                  Având în vedere că eliminarea articolului 52 alineatul (5) din Regulamentul (UE) nr. 1307/2013 și reformularea articolului 52 alineatul (6) din regulamentul respectiv prin Regulamentul (UE) 2017/2393 se aplică de la 1 ianuarie 2015, este oportun ca modificările corespunzătoare ale Regulamentului delegat (UE) nr. 639/2014 să se aplice în ceea ce privește cererile de ajutor referitoare la anii calendaristici ulteriori anului calendaristic 2014, cu excepția dispoziției privind cumularea sprijinului. Din motive de securitate juridică, cumularea sprijinului ar trebui să fie determinată în continuare pe baza unei comparații între obiectivele măsurilor de sprijin cuplat sau ale altor măsuri și politici vizate ale Uniunii. În acest sens, obiectivul sprijinului cuplat facultativ ar trebui să fie acela de a menține actualele niveluri de producție în conformitate cu articolul 52 alineatul (5) din Regulamentul (UE) nr. 1307/2013 înainte ca acesta să fie modificat prin Regulamentul (UE) 2017/2393. Prin urmare, modificarea adusă articolului 54 alineatul (3) din Regulamentul delegat (UE) nr. 639/2014 ar trebui să se aplice în ceea ce privește cererile de ajutor referitoare la anul calendaristic 2019 și la anii calendaristici următori.
               
            
                  (7)
               
               
                  În ceea ce privește noua dispoziție privind certificarea semințelor de cânepă, este oportun ca aceasta să se aplice cererilor de ajutor referitoare la anul calendaristic 2018 și la anii calendaristici următori,
               
            ADOPTĂ PREZENTUL REGULAMENT:
      Articolul 1
      Modificarea Regulamentului delegat (UE) nr. 639/2014
      Regulamentul delegat (UE) nr. 639/2014 se modifică după cum urmează:
      
                  1.
               
               
                  La articolul 9, alineatul (1) se înlocuiește cu următorul text:
                  „(1)   În sensul articolului 32 alineatul (6) din Regulamentul (UE) nr. 1307/2013, eligibilitatea suprafețelor utilizate pentru producția de cânepă este condiționată de utilizarea de semințe din soiurile enumerate în «Catalogul comun al soiurilor de plante agricole» la data de 15 martie a anului pentru care se acordă plata respectivă și publicate în conformitate cu articolul 17 din Directiva 2002/53/CE a Consiliului (*1). Semințele trebuie să fie certificate în conformitate cu Directiva 2002/57/CE a Consiliului (*2) sau în conformitate cu articolul 10 din Directiva 2008/62/CE a Comisiei (*3), în cazul soiurilor de conservare.
                  
                     (*1)  Directiva 2002/53/CE a Consiliului din 13 iunie 2002 privind Catalogul comun al soiurilor de plante agricole (JO L 193, 20.7.2002, p. 1)."
						
                  
                     (*2)  Directiva 2002/57/CE a Consiliului din 13 iunie 2002 privind comercializarea semințelor de plante oleaginoase și pentru fibre (JO L 193, 20.7.2002, p. 74)."
						
                  
                     (*3)  Directiva 2008/62/CE a Comisiei din 20 iunie 2008 de stabilire a anumitor derogări pentru acceptarea soiurilor locale și a varietăților agricole adaptate natural la condițiile locale și regionale și amenințate de eroziunea genetică și pentru comercializarea semințelor și cartofilor de sămânță ale acestor soiuri locale și varietăți (JO L 162, 21.6.2008, p. 13).”"
						
               
            
                  2.
               
               
                  La articolul 52, alineatul (3) se elimină.
               
            
                  3.
               
               
                  La articolul 53 alineatul (2), al treilea paragraf se înlocuiește cu următorul text:
                  „Fără a se aduce atingere articolului 52 alineatul (6) din Regulamentul (UE) nr. 1307/2013, pentru cuantumul sprijinului per unitate menționat la al doilea paragraf al prezentului alineat, statele membre pot decide să aplice cuantumuri modulate per unitate în ceea ce privește anumite categorii de fermieri sau la nivel de fermă, pentru a lua în considerare economiile de scară care rezultă din dimensiunea structurilor de producție din tipul de agricultură specific vizat sau din sectorul agricol specific vizat, sau, în cazul în care măsura vizează o regiune sau un sector întreg, din regiunea sau sectorul în cauză. Articolul 67 alineatul (1) din prezentul regulament se aplică mutatis mutandis notificării unor astfel de decizii.”
               
            
                  4.
               
               
                  La articolul 53a, alineatele (2) și (3) se înlocuiesc cu următorul text:
                  „(2)   În cazul în care suprafața sau numărul de animale eligibile pentru sprijin în cadrul unei măsuri de sprijin cuplat facultativ, în anul de cerere vizat, este egal(ă) cu sau mai mare decât suprafața sau numărul de animale menționat(ă) la articolul 52 alineatul (6) din Regulamentul (UE) nr. 1307/2013 notificat(ă) în conformitate cu punctul 3 litera (j) din anexa I la prezentul regulament, măsura de sprijin nu beneficiază de un transfer de fonduri de la nicio altă (alte) măsură (măsuri) de sprijin.
                  (3)   În cazul în care suprafața sau numărul de animale eligibile pentru sprijin în cadrul unei măsuri de sprijin cuplat facultativ, în anul de cerere vizat, este mai mic(ă) decât suprafața sau numărul de animale eligibile menționat(ă) la articolul 52 alineatul (6) din Regulamentul (UE) nr. 1307/2013 notificat(ă) în conformitate cu punctul 3 litera (j) din anexa I la prezentul regulament, un transfer de fonduri nu trebuie să ducă la reducerea cuantumului per unitate sub raportul dintre cuantumul fixat pentru finanțare notificat în conformitate cu punctul 3 litera (i) din anexa respectivă și suprafața sau numărul de animale menționat(ă) la articolul 52 alineatul (6) din Regulamentul (UE) nr. 1307/2013.”
               
            
                  5.
               
               
                  La articolul 54, alineatul (3) se înlocuiește cu următorul text:
                  „(3)   Dacă sprijinul în cadrul unei anumite măsuri de sprijin cuplat poate fi, de asemenea, acordat în cadrul unei alte măsuri de sprijin cuplat sau în cadrul unei măsuri puse în aplicare în temeiul altor măsuri și politici ale Uniunii, statele membre trebuie să se asigure că fermierul în cauză poate beneficia de sprijin pentru soluționarea aceleiași dificultăți, astfel cum se menționează la articolul 52 alineatul (3) din Regulamentul (UE) nr. 1307/2013 și astfel cum se stabilește pentru măsura de sprijin cuplat respectivă, în cadrul unei singure astfel de măsuri pentru fiecare sector, regiune, tip specific de agricultură sau sector agricol specific care este vizat(ă) în conformitate cu dispoziția respectivă.”
               
            
                  6.
               
               
                  La articolul 67 alineatul (3), litera (c) se înlocuiește cu următorul text:
                  
                              „(c)
                           
                           
                              pentru fiecare măsură afectată, o justificare potrivit căreia un transfer este coerent cu caracterul de limitare a producției al schemei, menționat la articolul 52 alineatul (6) din Regulamentul (UE) nr. 1307/2013, și potrivit căreia deciziile notificate Comisiei în conformitate cu articolul 54 din regulamentul respectiv și cu alineatele (1) și (2) din prezentul articol nu devin nule.”
                           
                        
            
                  7.
               
               
                  Anexa I se înlocuiește cu textul prevăzut în anexa la prezentul regulament.
               
            Articolul 2
      Intrarea în vigoare și aplicarea
      Prezentul regulament intră în vigoare în ziua următoare datei publicării în Jurnalul Oficial al Uniunii Europene.
      Articolul 1 punctele 2, 3, 4, 6 și 7 se aplică în ceea ce privește cererile de ajutor referitoare la anii calendaristici ulteriori anului calendaristic 2014.
      Articolul 1 punctul 1 se aplică în ceea ce privește cererile de ajutor referitoare la anul calendaristic 2018 și la anii calendaristici ulteriori.
      Articolul 1 punctul 5 se aplică în ceea ce privește cererile de ajutor referitoare la anul calendaristic 2019 și la anii calendaristici ulteriori.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 28 februarie 2018.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 347, 20.12.2013, p. 608.
      
         (2)  Regulamentul delegat (UE) nr. 639/2014 al Comisiei din 11 martie 2014 de completare a Regulamentului (UE) nr. 1307/2013 al Parlamentului European și al Consiliului de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de modificare a anexei X la regulamentul menționat (JO L 181, 20.6.2014, p. 1).
      
         (3)  Directiva 2002/57/CE a Consiliului din 13 iunie 2002 privind comercializarea semințelor de plante oleaginoase și pentru fibre (JO L 193, 20.7.2002, p. 74).
      
         (4)  Directiva 2008/62/CE a Comisiei din 20 iunie 2008 de stabilire a anumitor derogări pentru acceptarea soiurilor locale și a varietăților agricole adaptate natural la condițiile locale și regionale și amenințate de eroziunea genetică și pentru comercializarea semințelor și cartofilor de sămânță ale acestor soiuri locale și varietăți (JO L 162, 21.6.2008, p. 13).
      
         (5)  Regulamentul (UE) 2017/2393 al Parlamentului European și al Consiliului din 13 decembrie 2017 de modificare a Regulamentelor (UE) nr. 1305/2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR), (UE) nr. 1306/2013 privind finanțarea, gestionarea și monitorizarea politicii agricole comune, (UE) nr. 1307/2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune, (UE) nr. 1308/2013 de instituire a unei organizări comune a piețelor produselor agricole și (UE) nr. 652/2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor (JO L 350, 29.12.2017, p. 15).
      
         ANEXĂ
         „
               ANEXA I
               
                  Conținutul informațiilor care trebuie comunicate Comisiei în temeiul articolului 67 alineatul (1)
               
               Informațiile includ:
               
                           1.
                        
                        
                           procentajul din plafonul național menționat la articolul 53 din Regulamentul (UE) nr. 1307/2013 pentru fiecare an până în 2020;
                        
                     
                           2.
                        
                        
                           titlul fiecărei măsuri de sprijin;
                        
                     
                           3.
                        
                        
                           o descriere a fiecărei măsuri de sprijin, incluzând cel puțin:
                           
                                       (a)
                                    
                                    
                                       sectorul sau regiunea vizat(ă);
                                    
                                 
                                       (b)
                                    
                                    
                                       tipurile de agricultură specifice și/sau sectoarele agricole specifice selectate, precum și o descriere a dificultăților întâmpinate și, dacă este cazul, criteriile fixate de statele membre în scopul stabilirii regiunilor menționate la articolul 52 alineatul (1) din prezentul regulament;
                                    
                                 
                                       (c)
                                    
                                    
                                       importanța economică, socială sau de mediu aferentă;
                                    
                                 
                                       (d)
                                    
                                    
                                       orice implementare a derogării prevăzute la articolul 52 alineatul (4) din Regulamentul (UE) nr. 1307/2013;
                                    
                                 
                                       (e)
                                    
                                    
                                       durata acesteia;
                                    
                                 
                                       (f)
                                    
                                    
                                       condițiile de eligibilitate aplicabile;
                                    
                                 
                                       (g)
                                    
                                    
                                       pentru statele membre care aplică articolul 53 alineatul (2) al treilea paragraf din prezentul regulament, criteriile aplicate pentru stabilirea fiecărui cuantum modulat per unitate în conformitate cu paragraful respectiv;
                                    
                                 
                                       (h)
                                    
                                    
                                       cuantumul (cuantumurile) estimat(e) al(e) sprijinului per unitate, calculat(e) în conformitate cu articolul 53 alineatul (2) al treilea paragraf din prezentul regulament;
                                    
                                 
                                       (i)
                                    
                                    
                                       cuantumul fixat pentru finanțare;
                                    
                                 
                                       (j)
                                    
                                    
                                       suprafețele și producțiile fixate sau numărul de animale fixat în conformitate cu articolul 52 alineatul (6) din Regulamentul (UE) nr. 1307/2013;
                                    
                                 
                                       (k)
                                    
                                    
                                       după caz, suprafața maximă fixată în scopul implementării sprijinului pentru semințele oleaginoase menționate la articolul 53 alineatul (3) din prezentul regulament;
                                    
                                 
                                       (l)
                                    
                                    
                                       eventualele măsuri existente aplicate în cadrul altor scheme de sprijin ale Uniunii sau al măsurilor finanțate prin ajutoare de stat în aceeași regiune sau în același sector ca măsura de sprijin cuplat și, după caz, criteriile și normele administrative aplicate pentru a se garanta că sprijinul care vizează soluționarea aceleiași dificultăți ca cea menționată la articolul 52 alineatul (3) din Regulamentul (UE) nr. 1307/2013 nu este acordat și în cadrul altor scheme de sprijin ale Uniunii, în conformitate cu articolul 52 alineatul (9) din regulamentul respectiv;
                                    
                                 
                     
                           4.
                        
                        
                           după caz, descrierea detaliată a situației specifice a regiunii sau a sectorului vizat și caracteristicile tipurilor de agricultură specifice sau ale sectoarelor agricole specifice care fac ca procentajul prevăzut la articolul 53 alineatul (1) din Regulamentul (UE) nr. 1307/2013 să fie insuficient pentru soluționarea dificultăților identificate și care justifică un nivel mai ridicat de sprijin în conformitate cu articolul 54 alineatul (2) din regulamentul respectiv;
                        
                     
                           5.
                        
                        
                           după caz, demonstrarea existenței uneia dintre necesitățile menționate la articolul 55 alineatul (1) litera (a), (b), (c) sau (d) din Regulamentul (UE) nr. 1307/2013.
                        
                     ”